କାହିଁକି ଭାରତୀୟ ନାଗରିକତାରୁ ମୁହଁ ଫେରାଉଛନ୍ତି ଦେଶବାସୀ ?\nLast updated: 01 December 2021, 05:26 PM IST\nନୂଆଦିଲ୍ଲୀଃ ବଡ଼ ଖବର । ଲୋକସଭାରେ ମନ୍ତ୍ରୀ କଲେ ଖୁଲାସା । ପ୍ରତ୍ୟେକ ଦିନ ପ୍ରାୟ ୩୦୦ ଜଣ ଭାରତୀୟ ଦେଶରୁ ନିଜର ନାଗରିକତା ପ୍ରତ୍ୟାହାର କରୁଛନ୍ତି । ଏହା ଦେଶ ପାଇଁ ଚିନ୍ତାଜନକ, ନା ଦେଶକୁ କିଛି ଫରକ ପଡ଼ୁନି । ତାକୁ ନେଇ ଉଠିଛି ପ୍ରଶ୍ନ । ତେବେ କେଉଁମାନେ ଦେଶ ଛାଡ଼ୁଛନ୍ତି ? କ'ଣ କରନ୍ତି ସେମାନେ ? ସେମାନଙ୍କୁ କ'ଣ ଭାରତରେ ସବୁ ସୁବିଧା ମିଳିପାରୁନି ? ନା ସେମାନେ ଅନ୍ୟ ଦେଶର ସଂସ୍କୃତି ଓ ପରାମ୍ପରା ପ୍ରତି ଅଧିକ ଆକୃଷ୍ଟ ? ଏହି ପ୍ରଶ୍ନ ଏବେ ସମସ୍ତଙ୍କ ମନରେ ।\nଗତ ପାଞ୍ଚ ବର୍ଷ ମଧ୍ୟରେ ଛଅ ଲକ୍ଷରୁ ଅଧିକ ଭାରତୀୟ ଦେଶରୁ ନିଜର ନାଗରିକତ୍ୱ ପ୍ରତ୍ୟାହାର କରିନେଇଛନ୍ତି । ଏନେଇ ମଙ୍ଗଳବାର ଲୋକସଭାରେ ସୂଚନା ଦିଆଯାଇଛି । ତେବେ ଏହି ସମୟ ମଧ୍ୟରେ ଗତ ପାଞ୍ଚ ବର୍ଷରେ ମୋଟ ୪ ହଜାର ୧୭୭ ଜଣଙ୍କୁ ଭାରତୀୟ ନାଗରିକତା ମଧ୍ୟ ଦିଆଯାଇଛି ।\nଏଡ୍ସ୍ ବ୍ୟାପିବାର କାରଣ କ'ଣ ? ଏହାର ଲକ୍ଷଣ କ'ଣ ?\nକେନ୍ଦ୍ର ଗୃହ ରାଷ୍ଟ୍ରମନ୍ତ୍ରୀ ନିତ୍ୟାନନ୍ଦ ରାୟ କହିଛନ୍ତି ଯେ, ବୈଦେଶିକ ବ୍ୟାପାର ମନ୍ତ୍ରଣାଳୟ ପାଖରେ ଥିବା ତଥ୍ୟ ଅନୁଯାୟୀ, ମୋଟ ୧ କୋଟି ୩୩ ଲକ୍ଷ ୮୩ ହଜାର ୭୧୮ଭାରତୀୟ ନାଗରିକ ବିଦେଶରେ ବାସ କରୁଛନ୍ତି ।\nଏକ ଲିଖିତ ପ୍ରଶ୍ନର ଉତ୍ତରରେ ମନ୍ତ୍ରୀ କହିଛନ୍ତି ଯେ, ୨୦୧୭ରେ ୧ ଲକ୍ଷ ୩୩ ହଜର ୦୪୯ ଜଣ ଭାରତୀୟ, ୨୦୧୮ରେ ୧ ଳକ୍ଷ ୩୪ ହଜାର ୫୬୧ଜଣ, ୨୦୧୯ରେ ୧ ଲକ୍ଷ ୪୪ହଜାର ୦୧୭ ଜଣ, ୨୦୨୦ରେ ୮୫ ହଜାର ୨୪୮ ଜଣ ଏବଂ ୩୦ ସେପ୍ଟେମ୍ବର ୨୦୨୧ ସୁଦ୍ଧା ୧ ଲକ୍ଷ ୧୧ ହଜାର ୨୮୭ ଜଣ ଭାରତରୁ ନିଜର ନାଗରିକତା ପ୍ରତ୍ୟାହାର କରି ନେଇଛନ୍ତି ।\nସେ ଏହା ମଧ୍ୟ କହିଛନ୍ତି ଯେ ଗତ ପାଞ୍ଚ ବର୍ଷ ମଧ୍ୟରେ ୧୦ହଜାର ୬୪୫ ଜଣ ଭାରତୀୟ ନାଗରିକତା ପାଇଁ ଆବେଦନ କରିଛନ୍ତି । ଯେଉଁଥିରେ ଆମେରିକାର ୨୨୭ ଜଣ ରହିଥିବା ବେଳେ ପାକିସ୍ଥାନର ୭ ହଜାର ୭୮୨ ଜଣ ରହିଛନ୍ତି । ସେହିଭଳି ଆଫଗାନିସ୍ତାନରୁ ୭୯୫ ଜଣ ଭାରତୀୟ ନାଗରିକତା ଚାହୁଁଥିବା ବେଳେ ବାଂଲାଦେଶରୁ ୧୮୪ ଜଣ ଭାରତୀୟ ନାଗରିକତା ପାଇବାକୁ ଆବେଦନ କରିଛନ୍ତି ।\nଏକ ଲିଖିତ ପ୍ରଶ୍ନର ଉତ୍ତରରେ ମନ୍ତ୍ରୀ କହିଛନ୍ତି ଯେ, ୨୦୧୬ରେ ୧୧୦୬ ଜଣଙ୍କୁ, ୨୦୧୭ରେ ୮୧୭, ୨୦୧୮ରେ ୬୨୮, ୨୦୧୯ରେ ୯୮୭ ଏବଂ ୨୦୨୦ରେ ୬୩୯ ଜଣଙ୍କୁ ଭାରତୀୟ ନାଗରିକତା ପ୍ରଦାନ କରାଯାଇଛି ।
